**Apus de toamnă**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frunze râd în tocul toamnei

Legănând în nori apusul

Smuls cu tuș din glezna doamnei

Ce și-a răstignit surâsul.

Visul șuieră tomnatic

Împrejmuind dureri de foc

În inelul singuratic

Sfințit cu taine de noroc.

Albind rugina dintre noi

Toamna plânge după vară

Și între strugurii de soi

Toarnă mir din călimară.

În cuibar de ape sfinte

Un apus de frunze coapte

Viu cu patimă cuminte

Cântă despre noi în șoapte.